பேராசிரியர் சு மோதிலால் நேரு

'சு. மோதிலால் நேரு ஒரு பேராசிரியர் ஆவார். இவர் மனோன்மணியம் சுந்தரம் பிள்ளை அவர்களின் ஆங்கில படைப்புகளை தமிழில் மொழிபெயர்த்துள்ளார்

வாழ்க்கைக் குறிப்புகள் 

இவர் கேரள விவசாயப் பல்கலைக்கழகத்தில் பேராசிரியராகவும், விரிவியல் துறை தலைவராகவும், துணை இயக்குனராகவும் பணிபுரிந்தார். இத்துடன் கேரள மாநில தோட்டக்கலை வளர்ச்சி திட்டத்தில் மூன்று ஆண்டுகள் பயிற்சித் துறை தலைவராக பணிபுரிந்த தருணத்தில் காய்கறிகள் மற்றும் கனிகள் பயிர் செய்வதற்கான  செய்முறை குறிப்பு நூல்களை மலையாளத்திலும், ஆங்கிலத்திலும் வெளியிட்டார். மேற்கூறிய திட்டத்தில் விவசாயிகளின் நன்மைக்காக முதன்மை விவசாயி என்ற மையக் கருத்தை  நடைமுறைக்கு கொண்டு வருவதற்காக பயிற்சித் துறை தலைவர் என்ற முறையில் 20க்கும் மேற்பட்ட கருத்து நூல்களையும், குறிப்பேடுகளையும்  ஆங்கிலத்திலும், மலையாளத்திலும் வெளியிட்டார்.

கேரள மாநில முன்னாள் நிதி அமைச்சர் தாமஸ் ஐசக் அவர்களால் நடைமுறைக்கு கொண்டுவரப்பட்ட "பரவலாக்கப்பட்ட திட்டமிடல் " என்ற கொள்கையை நடைமுறைக்கு கொண்டு வருவதற்கு தேவையான செயல் திட்டங்களையும், குறிப்பேடுகளையும் மலையாளத்திலும் ஆங்கிலத்திலும் எழுதி வெளியிட்டு, விவசாய பல்கலைக்கழகத்தின் நன்மதிப்பைப் பெற்றார்.
திருவனந்தபுரம் முன்னாள் மேயரும். அமைச்சருமான திரு சிவன் குட்டி அவர்கள் மேயராக இருக்கும் காலத்தில் ஜானகீய ஆசூத்ரணம் என்ற திட்டத்தை நடைமுறைப்படுத்துவதற்காக கையேடுகளை எழுதி வெளியிடும் குழுவின் தலைவராக இருந்தார். சிந்தா  புத்த நிறுவனம் மலையாளத்தில் வெளியிட்ட விவசாய மேம்பாட்டு நூல்களில் இரண்டு அத்தியாயங்களை இவர் எழுதியுள்ளார்.

விவசாய பல்கலைக்கழகத்தில் விரிவியல் துறை தலைவராக பணி புரியும் வேளையில் தொழில்கல்வி  மேல்நிலைப்பள்ளி மாணவர்களுக்கு விவசாயத் துறையில் தொழில் பயிற்சியும் அதற்குத் தேவையான கை புத்தகங்களை மலையாளத்திலும், ஆங்கிலத்தில் வெளியிட்டார். பணி நிறைவு பெற்ற பிறகு தமிழ் இலக்கியம், அரசியல் தலைவர்கள்,  விவசாய குறிப்புகள், என்ற தலைப்புகளில் பல கட்டுரைகளை வார-மாத இதழ்களிலும், பத்திரிகைகளிலும் ஆங்கிலத்திலும், மலையாளத்திலும், தமிழிலும் எழுதி வருகிறார். மட்டுமல்ல திருவாவடுதுறை ஆதீனம் நடத்தும் சைவ சித்தாந்த நேர்முகப் பயிற்சியில் பயின்று சித்தாந்த ரத்தினம் என்ற வெகுமதியையும் பெற்றார்.

இவர் கேரள மாநில வெள்ளாளர் சமிதி அறக்கட்டளையின் செயலாளர், திருவனந்தபுரம் அரவிந்தர் சங்கத்தின் நிறுவன செயலாளர், திருவனந்தபுரம் தமிழ் சங்கத்தின் செயலாளர், திருவனந்தபுரம் சைவ பிரகாச சபையின் நிர்வாக இயக்குனர் குழு உறுப்பினர் என்ற நிலைகளில் சேவை செய்து வருகிறார்.

2019 ஆம் ஆண்டு இவர் தமிழில் எழுதிய பி.எஸ். நடராஜ பிள்ளையும் திருவிதாங்கூர் அரசியலும் என்ற வாழ்க்கை வரலாற்று நூலை மனோன்மணியம் பல்கலைக்கழக துணைவேந்தர் முனைவர் பிச்சுமணி அவர்கள் வெளியிட, கேரள பல்கலைக்கழக துணை வேந்தர் மகாதேவன் பிள்ளை அவர்கள் முதல் பிரதியை பெற்றுக் கொண்டார். 

பின்னர் 2022 -ம் ஆண்டு மார்ச் மாதம் பத்தாம் தேதி  பி. எஸ் நடராஜபிள்ளையும் திருவிதாங்கூர் ராஷ்ட்ரியமும் என்ற  மலையாள புத்தகத்தை பேரூர்கடையில் பி.எஸ்.என். நினைவு மேல்நிலைப்பள்ளியில் கேரள சட்டசபை முன்னாள் சபாநாயகர் எம்.பி. ராஜேஷ் அவர்கள் வெளியிட அதன் முதல் பிரதியை கேரள சட்டசபை உறுப்பினர் வி. கே. பிரசாந்த் அவர்கள் பெற்றுக் கொண்டார். இந்த இரு நூலையும் வெளியிட்டது திருவனந்தபுரம் சைவப் பிரகாச சபை. ஏறத்தாழ 300 பக்கங்கள் கொண்ட இந்த மலையாள நூலில் 40 ஆண்டு கால திருவிதாங்கூர் மற்றும் கேரள மாநிலத்தின் முக்கிய அரசியல் நிகழ்வுகளும், அரசியல் தலைவர்கள் குறித்த விரிவான செய்தியும்,ஒரு நாணயமான அரசியல்வாதி என்ற நிலையில் அவர் எதிர்கொண்ட   சவால்கள் குறித்தும் விரிவான செய்திகள் தரப்பட்டுள்ளது.

மனோன்மணியம் சுந்தரம் பிள்ளை அவர்கள் 1885-ம்வருடம் எழுதிய ஹிஸ்டரி ஆப் தமிழ் லிட்ரேச்சர் அல்லது திருஞானசம்பந்தர் கால ஆராய்ச்சி என்ற ஆங்கில நூலை தமிழில் மொழிபெயர்த்தார். இந்நூலை 2022 ஆம் வருடம் ஏப்ரல் மாதம் நான்காம் தேதி, மனோன்மணியம் சுந்தரம் பிள்ளையின் 167 வது பிறந்த தினத்தன்று, மனோன்மணியம் சுந்தரனார் பல்கலைக்கழகம் வெளியிட்டது. முனைவர் நெல்சன், முனைவர் பர்னல் மற்றும் கால்டுவெல் போன்ற ஐரோப்பிய ஆராய்ச்சி வல்லுனர்கள் கூறிய வாதத்தை அதாவது தமிழ் இலக்கியங்களின் அடிப்படை வடநூல்களே என்ற கருத்தையும்,  இலக்கியங்கள் கால ஆராய்ச்சிக்கு பயன்படாது என்ற கருத்தும் முற்றிலும் தவறானது என்று தக்க சான்றுகளுடன் முதன்முறையாக ஆங்கிலத்தில் எடுத்துரைத்தார் என்ற இந்த வரலாற்றுச் செய்திகளை 130-வருடங்களுக்கு பிறகு முதன்முறையாக தமிழில் மொழிபெயர்த்து, அந்த அரிய உண்மையை தமிழர்களின் கவனத்திற்கு கொண்டுவரப்பட்டது என்பதும் இன்னொரு முக்கிய சிறப்பாகும்.

திருஞானசம்பந்தர் வாழ்ந்த காலம் ஏழாம் நூற்றாண்டுக்கு முற்பட்டது என்று அவர் நிறுவிய ஆய்வு முடிவை, பின்னர் வந்த ஆய்வு அறிஞர்களும் உறுதி செய்தார்கள் என்பது இந்த நூலின் சிறப்பாகும்.

தமிழ் அறிவியலாளர்கள்